b'\n_START_ARTICLE_\nPVC vamzdis\n_START_PARAGRAPH_\nPVC vamzdis (PVC \xe2\x80\x93 polivinilchoridas trump.) \xe2\x80\x93 plastikinis vamzdis, naudojamas lauko ir statini\xc5\xb3 vidaus sistemose. Gali b\xc5\xabti skirtas dujoms, buitin\xc4\x97ms nuotekoms, po\xc5\xbeeminiam, lietaus ir drena\xc5\xbeo vandeniui transportuoti.\n_START_SECTION_\nIstorija\n_START_PARAGRAPH_\nPVC, kaip med\xc5\xbeiaga, buvo i\xc5\xa1rasta 1835 m., ta\xc4\x8diau pirmoji galutin\xc4\x97 vinilchlorido ataskaita buvo pristatyta tik po 35 m. Tuo metu buvo prane\xc5\xa1ta, kad med\xc5\xbeiaga yra kieta, balto atspalvio ir gali b\xc5\xabti \xc5\xa1ildoma nesukeliant pakitim\xc5\xb3 iki 130 \xc2\xb0C. PVC daugel\xc4\xaf met\xc5\xb3 i\xc5\xa1liko tik kaip laboratorijos eksperimentas, ta\xc4\x8diau med\xc5\xbeiagos savyb\xc4\x97s paskatino mokslininkus apsvarstyti PVC taikym\xc4\x85 tose srityse, kuriose pageidaujamas atsparumas ir ilgaam\xc5\xbei\xc5\xa1kumas. 1912 m. Vokietijoje buvo prad\xc4\x97ti pirmieji pramoniniai bandymai. Iki 1932 m. jau buvo pagaminti pirmieji vamzd\xc5\xbeiai i\xc5\xa1 PVC kopolimero. \xc5\xa0ie ankstyvieji PVC vamzd\xc5\xbeiai buvo laikomi tinkamais geriamojo vandens tiekimo ir nuotek\xc5\xb3 tvarkymo sistemose d\xc4\x97l j\xc5\xb3 cheminio atsparumo, kvapo ir sklandaus vidinio pavir\xc5\xa1iaus. Ta\xc4\x8diau gaminimo procesas buvo prastai pritaikytas PVC gavybai, tod\xc4\x97l produktai da\xc5\xbenai buvo abejotinos kokyb\xc4\x97s. Nepaisant to, 1936-1941 m. centrin\xc4\x97je Vokietijoje \xc4\xafrengtos 400 gyvenam\xc5\xb3j\xc5\xb3 nam\xc5\xb3 patalpos, padengti \xc4\xafvair\xc5\xabs testavimo vamzdynai. S\xc4\x97kming\xc5\xb3 tyrim\xc5\xb3 d\xc4\x97ka, nuo 1970 m. PVC vamzd\xc5\xbeiai prad\xc4\x97jo konkuruoti su tradiciniais produktais daugelyje pagrindini\xc5\xb3 rink\xc5\xb3, toki\xc5\xb3 kaip: duj\xc5\xb3 ir vandens paskirstymas, kanalizacija, drena\xc5\xbeas ir kt.\n_START_SECTION_\nPVC vamzd\xc5\xbeio klas\xc4\x97s\n_START_PARAGRAPH_\nPVC vamzd\xc5\xbeio darbines savybes nusako tik vamzd\xc5\xbeio stiprumo klas\xc4\x97. Stiprumo klas\xc4\x97 yra nurodoma ant pa\xc4\x8dio vamzd\xc5\xbeio ir \xc5\xbeymima SN4 arba SN8 (skai\xc4\x8dius 4 arba 8 kN/m\xc2\xb2 nurodo vamzd\xc5\xbeio stiprum\xc4\x85). Vamzd\xc5\xbeio stiprumo faktorius parenkamas atsi\xc5\xbevelgiant \xc4\xaf vamzd\xc5\xbeio u\xc5\xbepylimo sluoksnio auk\xc5\xa1t\xc4\xaf. T.y. esant u\xc5\xbepylimo sluoksnio auk\xc5\xa1\xc4\x8diui nuo 0,8 m iki 6,0 m - naudojamas ne \xc5\xbeemesn\xc4\x97s kaip 4 kN/m\xc2\xb2 stiprumo klas\xc4\x97s vamzdis, jei u\xc5\xbepylimo sluoksnio auk\xc5\xa1tis iki 0,8 m ir daugiau kaip 6,0 m - naudojami ne \xc5\xbeemesn\xc4\x97s kaip 8 kN/m\xc2\xb2 stiprumo klas\xc4\x97s vamzdis. PVC vamzd\xc5\xbeio sistemos sandarum\xc4\x85 apjungia sandarinimo \xc5\xbeiedas. PVC vamzd\xc5\xbeio sistemoje yra montuojami dviej\xc5\xb3 tip\xc5\xb3 sandarinimo \xc5\xbeiedai: 1) guminis (tradicinis) sandarinimo \xc5\xbeiedas \xe2\x80\x93 pritaikytas savitakin\xc4\x97s nuotek\xc5\xb3 sistemos darbo s\xc4\x85lygoms, kuomet sl\xc4\x97gis vamzdyje yra pastovus; 2) jungtinis sandarinimo \xc5\xbeiedas \xe2\x80\x93 sudarytas i\xc5\xa1 tvirtinimo \xc5\xbeiedo ir gumin\xc4\x97s tarpin\xc4\x97s, pritaikytas sl\xc4\x97gio \xc5\xa1uoliams ir susidaran\xc4\x8diam vakuumui.'